
1 ပှၤဘၣ် တၢ်စၢဃာ် လၢယ့ၣ်ၡူးခရံာ် အဃိ ယၤစီၤပီလူး, ဒီးပဒီပုၢ်ဝဲၢ် စီၤတံၤမသ့း, စံးဘၣ် ပှၤလၢပအဲၣ်အီၤ ဒီးပှၤမၤဃုာ်တၢ် ဒီးပှၤ, စီၤဖံၤလ့မိၣ်, 2 ဒီးပှၤ လၢတၢ်အဲၣ်အီၤ ပဒီပုၢ်ဝဲၢ်မုၣ် နီၢ်အးဖံ, ဒီးပှၤသုးဖိသကိး ဒီးပှၤစီၤအၢ်ဃံၤပူး ဒီးတၢ်အိၣ်ဖှိၣ် အိၣ်လၢနဟံၣ်ပူၤန့ၣ်, 3 မ်တၢ်ဘျုးတၢ်ဖှိၣ်, ဒီးတၢ်ဃူတၢ်ဖိး လၢပပၢ်ယွၤ, ဒီးကစၢ် ယ့ၣ်ၡူးခရံာ် အအိၣ်န့ၣ်, ဘၣ်သု တက့ၢ်. 4 ယနၢ်ဟူ လၢနတၢ်အဲၣ်တၢ်ကွံ ဒီးနတၢ်နာ် လၢအအိၣ်ဒီးနၤ, ဘၣ်ဃးဒီး ကစၢ်ယ့ၣ်ၡူး ဒီးပှၤစီဆှံ ခဲလၢာ် အဂ့ၢ် ဒီး 5 ယစံးထီၣ်ပတြၢၤ ယွၤ ဒီးသ့ၣ်နီၣ်ထီၣ်က့ၤနၤ လၢယတၢ်ထုကဖၣ် အပူၤ တဘိယူၢ်ဃီ, 6 ဒ်သိးနတၢ်နာ် အတၢ်ရ့လိာ် ကကဲထီၣ် လၢတၢ်အၢၣ်လီၤအီလီၤ ကယဲၢ် တၢ်အဂ့ၤ အိၣ်လၢပပူၤ လၢယ့ၣ်ၡူးခရံာ် အဂီၢ်လီၤ. 7 အဂ့ၢ်ဒ်အံၤ, ဒီပုၢ်ဝဲၢ်ဧၢ, ယသူၣ်ခုယသးခု, ယသူၣ်မုာ်ယသးမုာ် လၢနတၢ်အဲၣ်တၢ်ကွံ အဃိ ဒိၣ်မးလီၤ. အဂ့ၢ်ဒ်အံၤ, ပှၤစီဆှံအသး ဒိး တၢ်မၤမုာ် လၢနဃိလီၤ. 8 မၤသးဒ်န့ၣ်ဒီး, ဒ်သိး နကမၤတၢ် လၢနဂ့ၤမၤအီၤ ဒီး, ယပာ်ဆူၣ်ယသး လၢခရံာ်အပူၤ, ဒီးမၤလိာ်နၤသ့, 9 ဘၣ်ဆၣ်ဒီး, လၢတၢ်အဲၣ်တၢ်ကွံ အဃိန့ၣ်, ယၤ စီၤပီလူး လၢအသးပှၢ်, ဒီးခဲကနံၣ်အံၤ ဘၣ်စၢဃာ် စ့ၢ်ကီး လၢခရံာ် အဃိ, ယဃ့ကညးနၤ လီၤ. 10 ယဃ့ကညးနၤ လၢယဖိ စီၤအီးန့ၤစံမူး, လၢယထီၣ်ဖိအီၤ လၢယဘၣ် တၢ်စၢဃာ် အပူၤန့ၣ် အဂီၢ်လီၤ. 11 လၢထံး လၢမကိာ်န့ၣ်, အဝဲဒၣ် အဘျုး တအိၣ်ဘၣ် လၢနဂီၢ်ဘၣ်, မ့မ့ၢ်ခဲကနံၣ်အံၤ အဘျုး အိၣ်လၢနဂီၢ် ဒီးလၢယဂီၢ်လီၤ. 12 အဝဲဒၣ်န့ၣ်, ယမၢ အက့ၤက့ၤဆူ နအိၣ်လီၤ. ဒီး တူၢ်လိာ်အီၤ တက့ၢ်. မ့ၢ်ယသးဒၣ်ယဲလီၤ. 13 အဝဲဒၣ်န့ၣ်, ယသးအိၣ် လၢယကဟံးဃာ်အီၤ လၢယဂီၢ်, လၢအကမၤစၢၤယၤ လၢနလီၢ် လၢတၢ်သးခုအကစီၣ် အတၢ်စၢဃာ် အပူၤ, 14 ဘၣ်ဆၣ်ဒီး လၢနတသ့ၣ်ညါဘၣ်န့ၣ် ယသး တအိၣ်မၤတၢ် နီတမံၤဘၣ်. ဒ်သိး နမၤဘျုးယၤန့ၣ် သု တမ့ၢ် ဒ်လၢတၢ်မၢဆူၣ် အသိး တဂ့ၤ, မ့ၢ်ဒ် သး အိၣ်တီနံဒၣ်တၢ် အသိးန့ၣ်လီၤ. 15 အဂ့ၢ်ဒ်အံၤ, ဘၣ်တဘၣ် အဟးဖး ဒီးနၤ တစိၢ်အံၤ မ့ၢ်ဒ်သိး နကန့ၢ်က့ၤအီၤ အထူအယိာ်, 16 တမ့ၢ်လၢၤဘၣ် ဒ်ကုၢ်အသိးဘၣ်, မ့ၢ်လၢကုၢ် အဖီခိၣ်, ဒီပုၢ်ဝဲၢ် လၢအဘၣ် တၢ်အဲၣ်အီၤ, လီၤဆီဒၣ်တၢ် လၢယၤ, ဘၣ်ဆၣ်ဒီး လၢနၤ ဒိၣ်န့ၢ် အန့ၣ် တက့ၢ် ဆံးအါလဲၣ်, လၢဖံးလၢညၣ် အပူၤ, ဒီးလၢကစၢ် အပူၤလီၤ. 17 မၤသးဒ်န့ၣ်ဒီး, နမ့ၢ်ပာ်ယၤ လၢပှၤန့ၢ်ဃုာ်တၢ် ဒီးနၤ ဒီး, တူၢ်လိာ်အီၤ ဒ်ယၤ အသိး တက့ၢ်. 18 မ့ၢ်မၤကမၣ်နၤ တမံၤမံၤ မ့ၢ်ဂ့ၤ. နစ့ မ့ၢ်အိၣ်လၢအလိၤ မ့ၢ်ဂ့ၤ, ပာ်က့ၤ အဝဲန့ၣ် လၢယလိၤ တက့ၢ်. 19 ယၤ စီၤပီလူးအံၤ, ယကွဲးလၢယစုဒၣ်ယဲ, ယကလိးက့ၤတၢ်န့ၣ်, ဒ်သိး ယသုတစံးဘၣ်နၤ လၢနကြၢးလိးက့ၤ နသးဒၣ်နဲ လၢယၤန့ၣ် တဂ့ၤလီၤ. 20 မ့ၢ်လံ, ဒီပုၢ်ဝဲၢ်ဧၢ, ဒုးသူၣ်ခုသးခုယၤ လၢကစၢ် အပူၤ တက့ၢ်. ဒုးအိၣ်ဘှံးယသး လၢခရံာ် အပူၤ တက့ၢ်. 21 ယနာ် လၢနကစူၢ်တၢ် ဒီးယကွဲးန့ၢ်နၤ, အဂ့ၢ်ဒ်အံၤ, ယသ့ၣ်ညါ လၢနကမၤတၢ်အါန့ၢ် ယစံးနၤဒၣ်လဲာ် လီၤ. 22 လၢန့ၣ် အမဲာ်ညါ, ကတဲာ်ကတီၤ တၢ်အိၣ်တၢ်ဆိးအလီၢ် လၢယဂီၢ် တက့ၢ်. အဂ့ၢ်ဒ်အံၤ, မ့ၢ်သုဘါထုကဖၣ်တၢ်ဒီး, ယမုၢ်လၢ် လၢတၢ်ကဟ့ၣ်က့ၤယၤ လၢသုလီၤ. 23 ပှၤဘၣ်စၢဃာ်ဒီးယၤ လၢယ့ၣ်ၡူးခရံာ် အဃိ, စီၤအ့းပၤဖြါ, ဒီးပှၤမၤဃုာ်တၢ် ဒီးယၤ 24 စီၤမၢ်ကူး, စီၤအရံစတၢ်ဃူး, စီၤဒ့မၤ, စီၤလူၤကၣ်, သ့ၣ်တဖၣ်န့ၣ် ကတိၤဒိၣ်နၤလီၤ. 25 မ်ပကစၢ် ယ့ၣ်ၡူးခရံာ် အဘျုးအဖှိၣ် အိၣ်ဒီး သုသး တက့ၢ်.